Para outras páxinas con títulos homónimos véxase: Mini (homónimos).

**Xosé Luís Rivas Cruz**, alcumado **Mini**, nado en San Martiño de Pacios (Begonte) o 18 de xuño de 1951, é un profesor, cantautor, compositor, musicólogo e político galego.

Traxectoria
-----------

"Mini" (esq.) e "Mero" no acto en lembranza de Avelino Pousa Antelo en Teo en 2013.
Mini na XV Asemblea Nacional do BNG no 2016.
Impartiu clases nunha escola unitaria no concello de Boimorto, e máis tarde sería profesor no CPI Armando Cotarelo Valledor. Mentres, desenvolveu un amplo labor cultural dentro da música, na que se segue a manter de forma activa.

Formou parte da banda Fuxan os ventos dende a súa fundación até 1982 para despois, en 1984, xunto co seu compañeiro Baldomero Iglesias Dobarrio "Mero", formar A Quenlla, grupo no que continúa na actualidade. Nese mesmo ano fixo a música para a curtametraxe *Mamasunción*.
No ano 2007 cedeu, canda o seu compañeiro "Mero", as recollas de cantos, bailes, lendas e refráns recompiladas ao longo da súa traxectoria, ao museo do pobo galego. Todo este repertorio foi dixitalizado e posto a disposición dos interesados no patrimonio oral galego.

Nas eleccións municipais de 2015 presentouse como cabeza de lista do BNG-Asembleas Abertas e foi elixido alcalde de Boimorto co apoio do PSdeG. Dous meses despois Gonzalo Concheiro, candidato do PP, pasa a ser novo alcalde de Boimorto tras prosperar unha moción de censura do PP apoiada por un concelleiro que fora elixido nas listas do PSdeG-PSOE pero que pasara a ser non adscrito no mes de xullo.

Tras as eleccións ao Parlamento de Galicia 2016 foi elixido deputado polo BNG para a 10.ª lexislatura, sendo reelixido nas eleccións de 2020.

É pai da tamén cantante e política Navia Rivas.

|  |  |  |
| --- | --- | --- |
| Predecesor:**Ana Ledo** |  **Alcalde de Boimorto** 2015 | Sucesor:**Gonzalo Concheiro** |

Obra musical
------------

Destaca como compositor e adaptador de cancións galegas e leva a cabo un intenso labor de recompilación do folclore de Galiza. Así, ten editados trece álbums e ten arranxado as músicas para os seguintes vídeos:

* *Historia da lingua*
* *Os señores da palabra*
* *70 anos de nacionalismo*
* *Memoria de rosas*
* *Longa noite de pedra*
* *A carón dá escola*
* *Cantares de cego I*
* *Contos de lanuxes pra nenos*
* *Somos lenda viva*

Obra escrita
------------

### Ensaio

* *Boimorto: memoria dun silencio*, 2007, Concello de Boimorto.

### Obras colectivas

* *Contos de vellos para nenos*, con Mero, 1995.
* *Somos lenda viva*, con Mero, 1996, Citania de Publicacións.

Premios
-------

En 2009, foi premiado xunto a Mero co Pedrón de Ouro pola divulgación da cultura oral de Galiza. En 2012 recibiron o Premio Galiza Mártir da Fundación Alexandre Bóveda.

Notas
-----

1. ↑  "Dispostas para cantare". *Folque*. 2017-10-17. Consultado o 2021-01-25.
2. ↑  "Arquivo Dixital do Museo do Pobo Galego - Arquivo Dixital do Museo do Pobo Galego". *apoi.museodopobo.gal*. Consultado o 2021-01-25.
3. ↑  Lombao, David (16 de xuño de 2015). "O grande reto dos artistas é materializar algún soño; agardo que a política nos sirva para iso". *Praza.gal*. Consultado o 18 de xuño de 2015.
4. ↑  "Premiado co Pedrón de Ouro o labor de recollida e divulgación da cultura popular de Mini e Mero". *La Voz de Galicia*. 18 de abril de 2009. Consultado o 20 de maio de 2019.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Mini Modificar a ligazón no Wikidata*** |

### Outros artigos

* A Quenlla
* Mini e Mero
* Eleccións municipais en Boimorto

### Ligazóns externas

* Ficha de Mini en Galegos.info

|  |  |
| --- | --- |
| Control de autoridades | 
* Wd: Q12393362
* Discogs: 1893790
* IMDb: nm0729019

 |